梅尧臣
秋风篇
秋风白虎嗥，长庚光如刀。
水源缩窍穴，木根潜脂膏。
啄实已细毳，啮枯皆竖毛。
鬼啼竹篱梢，月黑为朋曹。
小儿莫畏声，破管偶值遭。
挂掇青红蕡，拆剖皱刺韬。
熟坠存虚房，瘦歛由失薅。
西吹几万里，乃起东海涛。
衡舂困龟鱼，白沫丘岳高。
原扬烂屋茅，岸裂枞船篙。
贫门易狼藉，远游难撑操。
驱云失巫宫，迸雨入楚壕。
搅空神兵发，穿窟乖龙逃。
唯恐五色石，女娲补不牢。
摆落缺西北，赤子何熬熬。
常娥近天箕，学簸不学溞。
欲使糠粃尽，撼死千岁桃。
王母不敢诉，倚日黄人豪。
自与穆天子，终朝醉酕醄。
後得汉武帝，述以再种劳。
因之来横汾，作辞心切忉。